CELEX: 32018D0757
Language: el
Date: 2018-05-14 00:00:00
Title: Απόφαση (ΕΕ) 2018/757 του Συμβουλίου, της 14ης Μαΐου 2018, για την καταγγελία της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Ένωσης των Κομορών

24.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 128/13
            
         ΑΠΌΦΑΣΗ (ΕΕ) 2018/757 ΤΟΥ ΣΥΜΒΟΥΛΊΟΥ
   της 14ης Μαΐου 2018
   για την καταγγελία της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Ένωσης των Κομορών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 6 στοιχείο α) δεύτερο εδάφιο,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου (1),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1563/2006 του Συμβουλίου (2) αφορά τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Ένωσης των Κομορών («ΣΑΣ ΕΕ-Κομορών»).
            
         
               (2)
            
            
               Ένας από τους στόχους της ΣΑΣ ΕΕ-Κομορών είναι να διασφαλιστεί η αποτελεσματική εφαρμογή των μέτρων για τη διατήρηση και τη διαχείριση των ιχθυαποθεμάτων και η καταπολέμηση της παράνομης, λαθραίας και άναρχης (ΠΛΑ) αλιείας.
            
         
               (3)
            
            
               Δυνάμει του άρθρου 11 της ΣΑΣ ΕΕ-Κομορών, η συμφωνία εφαρμόζεται για χρονικό διάστημα επτά ετών από την ημερομηνία έναρξης της ισχύος της· ανανεώνεται για συμπληρωματικές περιόδους επτά ετών, εκτός καταγγελίας από οποιοδήποτε από τα μέρη.
            
         
               (4)
            
            
               Δυνάμει του άρθρου 12 της ΣΑΣ ΕΕ-Κομορών, η συμφωνία μπορεί να καταγγελθεί από οποιοδήποτε από τα μέρη σε σοβαρές περιστάσεις, όπως η αθέτηση των υποχρεώσεων που έχουν αναλάβει ως προς την καταπολέμηση της ΠΛΑ αλιείας. Το ενδιαφερόμενο μέρος κοινοποιεί εγγράφως στο άλλο μέρος την πρόθεσή του να καταγγείλει τη συμφωνία, τουλάχιστον έξι μήνες πριν από τη λήξη της αρχικής περιόδου επτά ετών ή κάθε συμπληρωματικής περιόδου. Η αποστολή της κοινοποίησης αυτής συνεπάγεται την έναρξη διαβουλεύσεων μεταξύ των μερών.
            
         
               (5)
            
            
               Σύμφωνα με το άρθρο 31 του κανονισμού (ΕΚ) αριθ. 1005/2008 του Συμβουλίου (3) («κανονισμός ΠΛΑ»), η Επιτροπή πρέπει να χαρακτηρίζει τις τρίτες χώρες που θεωρεί μη συνεργαζόμενες τρίτες χώρες στην καταπολέμηση της ΠΛΑ αλιείας. Μια τρίτη χώρα μπορεί να χαρακτηριστεί ως μη συνεργαζόμενη εάν δεν εκπληρώνει τις υποχρεώσεις που υπέχει δυνάμει του διεθνούς δικαίου ως κράτος σημαίας, κράτος λιμένα, παράκτιο κράτος ή κράτος αγοράς, προκειμένου να λαμβάνει μέτρα για την πρόληψη, την αποτροπή και την εξάλειψη της ΠΛΑ αλιείας.
            
         
               (6)
            
            
               Σύμφωνα με απόφαση που έλαβε η Επιτροπή στις 1 Οκτωβρίου 2015 (4), κοινοποιήθηκε στην Ένωση των Κομορών το ενδεχόμενο να χαρακτηριστούν από την Επιτροπή ως μη συνεργαζόμενη τρίτη χώρα στην καταπολέμηση της ΠΛΑ αλιείας λόγω της πολιτικής «σημαίας ευκαιρίας» που ακολουθούν οι αρχές των Κομορών· της ύπαρξης αποδεικτικών στοιχείων σχετικά με παράνομες αλιευτικές δραστηριότητες του στόλου των Κομορών· των ανεπαρκών ή ανύπαρκτων ικανοτήτων παρακολούθησης των αρχών·των Κομορών και του παρωχημένου νομικού πλαισίου των Κομορών στον τομέα της αλιείας.
            
         
               (7)
            
            
               Με βάση την απόφαση αυτή, η Επιτροπή δρομολόγησε διαδικασία διαλόγου με την Ένωση των Κομορών που πραγματοποιήθηκε σύμφωνα με τις διαδικαστικές απαιτήσεις που προβλέπονται στο άρθρο 32 του κανονισμού ΠΛΑ. Η Ένωση των Κομορών δεν έλαβε, τα απαραίτητα επανορθωτικά μέτρα εντός εύλογης προθεσμίας.
            
         
               (8)
            
            
               Λαμβάνοντας υπόψη τη συνεχιζόμενη αδυναμία της Ένωσης των Κομορών να εκπληρώσουν τα καθήκοντα που υπέχουν δυνάμει του διεθνούς δικαίου ως κράτος σημαίας, κράτος λιμένα, παράκτιο κράτος ή κράτος αγοράς και να λάβουν μέτρα για την πρόληψη, την αποτροπή και την εξάλειψη της ΠΛΑ αλιείας, Ένωση των Κομορών χαρακτηρίστηκε, σύμφωνα με το άρθρο 31 του κανονισμού ΠΛΑ, ως μη συνεργαζόμενη τρίτη χώρα στην καταπολέμηση της ΠΛΑ αλιείας σύμφωνα με την εκτελεστική απόφαση (ΕΕ) 2017/889 της Επιτροπής (5). Οι Κομόρες δεν έλαβαν τα απαραίτητα διορθωτικά μέτρα, ακόμη και μετά τον ως άνω χαρακτηρισμό.
            
         
               (9)
            
            
               Σύμφωνα με το άρθρο 33 του κανονισμού ΠΛΑ, της εκτελεστικής απόφασης (ΕΕ) 2017/1332 του Συμβουλίου (6), πρόσθεσε την Ένωση των Κομορών στον κατάλογο των μη συνεργαζόμενων τρίτων χωρών που καταρτίσθηκε με την εκτελεστική απόφαση 2014/170/ΕΕ του Συμβουλίου (7).
            
         
               (10)
            
            
               Δυνάμει του άρθρου 38 παράγραφος 8 του κανονισμού ΠΛΑ, η Επιτροπή προτείνει την καταγγελία κάθε ισχύουσας διμερούς αλιευτικής συμφωνίας ή συμφωνίας αλιευτικής σύμπραξης με μη συνεργαζόμενη τρίτη χώρα όταν η εν λόγω συμφωνία προβλέπει την περάτωση της συμφωνίας σε περίπτωση που η εν λόγω χώρα αδυνατεί να τηρήσει τις υποχρεώσεις που έχει αναλάβει ως προς την καταπολέμηση της ΠΛΑ αλιείας.
            
         
               (11)
            
            
               Ενδείκνυται, συνεπώς, να καταγγελθεί η ΣΑΣ ΕΕ-Κομορών.
            
         
               (12)
            
            
               Η Επιτροπή, εξ ονόματος της Ευρωπαϊκής Ένωσης, θα πρέπει να κοινοποιήσει στην Ένωση των Κομορών την καταγγελία.
            
         
               (13)
            
            
               Η καταγγελία αρχίζει να ισχύει έξι μήνες μετά την εν λόγω κοινοποίηση.
            
         
               (14)
            
            
               Ωστόσο, εάν το Συμβούλιο αποσύρει την Ένωση των Κομορών από τον κατάλογο των μη συνεργαζόμενων τρίτων χωρών, σύμφωνα με το άρθρο 33 του κανονισμού ΠΛΑ, πριν αρχίσει να ισχύει η καταγγελία, η καταγγελία θα πρέπει να ανακληθεί και η Επιτροπή θα πρέπει να κοινοποιήσει άμεσα την εν λόγω ανάκληση στην Ένωση των Κομορών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η συμφωνία αλιευτικής σύμπραξης μεταξύ της Ευρωπαϊκής Κοινότητας και της Ένωσης των Κομορών («η ΣΑΣ ΕΕ-Κομορών»), η οποία ετέθη σε ισχύ στις 6 Μαρτίου 2008, καταγγέλλεται.
   Άρθρο 2
   1.   Κατά την έναρξη ισχύος της παρούσας απόφασης, η Επιτροπή, εξ ονόματος της Ευρωπαϊκής Ένωσης, κοινοποιεί στην Ένωση των Κομορών την καταγγελία της ΣΑΣ ΕΕ-Κομορών.
   2.   Η καταγγελία αρχίζει να ισχύει έξι μήνες μετά την εν λόγω κοινοποίηση.
   3.   Εάν το Συμβούλιο αποσύρει την Ένωση των Κομορών από τον κατάλογο των μη συνεργαζόμενων τρίτων χωρών, σύμφωνα με το άρθρο 33 του κανονισμού ΠΛΑ, πριν αρχίσει να ισχύει η καταγγελία, η καταγγελία ανακαλείται και η Επιτροπή ενημερώνει αμέσως την Ένωση των Κομορών περί του γεγονότος αυτού.
   Άρθρο 3
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 14 Μαΐου 2018.
      
         
            Για το Συμβούλιο
         
         
            Η Πρόεδρος
         
         E. ZAHARIEVA
      
   
   
      (1)  Έγκριση της 15ης Μαρτίου 2018 (δεν έχει δημοσιευτεί ακόμη στην Επίσημη Εφημερίδα).
   
      (2)  Κανονισμός (ΕΚ) αριθ. 1563/2006 του Συμβουλίου, της 5ης Οκτωβρίου 2006, σχετικά με τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Ένωσης των Κομορών (ΕΕ L 290 της 20.10.2006, σ. 6).
   
      (3)  Κανονισμός (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (ΕΕ L 286 της 29.10.2008, σ. 1).
   
      (4)  Απόφαση της Επιτροπής, της 1ης Οκτωβρίου 2015, για την κοινοποίηση τρίτης χώρας που η Επιτροπή θεωρεί πιθανό να χαρακτηριστεί ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας (ΕΕ C 324 της 2.10.2015, σ. 6).
   
      (5)  Εκτελεστική απόφαση (ΕΕ) 2017/889 της Επιτροπής, της 23ης Μαΐου 2017, για τον χαρακτηρισμό της Ένωσης των Κομορών ως μη συνεργαζόμενης τρίτης χώρας στην καταπολέμηση της παράνομης, λαθραίας και άναρχης αλιείας (ΕΕ L 135 της 24.5.2017, σ. 35).
   
      (6)  Εκτελεστική απόφαση (ΕΕ) 2017/1332 του Συμβουλίου, της 11ης Ιουλίου 2017, για την τροποποίηση της εκτελεστικής απόφασης 2014/170/ΕΕ για την κατάρτιση καταλόγου μη συνεργαζόμενων τρίτων χωρών στην καταπολέμηση της παράνομης, λαθραίας και άναρχης αλιείας, όσον αφορά την Ένωση των Κομορών. (ΕΕ L 185 της 18.7.2017, σ. 37).
   
      (7)  Εκτελεστική απόφαση 2014/170/ΕΕ του Συμβουλίου, της 24ης Μαρτίου 2014, για την κατάρτιση καταλόγου μη συνεργαζόμενων τρίτων χωρών στην καταπολέμηση της ΠΛΑ αλιείας σύμφωνα με τον κανονισμό (ΕΚ) αριθ. 1005/2008 περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας. (ΕΕ L 91 της 27.3.2014, σ. 43).